ມະຫາອຳນາດ ຂອງໂລກ ຕົກລົງ ຮັບເອົາແຜນ ສປຊ​ ກ່ຽວກັບ ຊີເຣຍ
ແຜນການດັ່ງກ່າວ ໄດ້ນຳອອກເຜີຍແຜ່ ລຸນຫລັງ ນັກການທູດ 17 ຈາກປະເທດ ປະຊຸມກັນ ຮວມທັງອີຣ່ານ ສປຊ ແລະ ສະຫະພາບຢູໂຣບ.
ມະຫາອຳນາດຂອງໂລກ ທີ່ເຂົ້າຮ່ວມໃນການເຈລະຈາ ກ່ຽວກັບ ອະນາຄົດທາງດ້ານການເມືອງຂອງຊີເຣຍໄດ້ຕົກລົງຮັບເອົາຂັ້ນ ຕອນພາຍໃຕ້ການນຳພາຂອງອົງການສະຫະປະຊາຊາດ ທີ່ຈະ ພົວພັນກັບການເຈລະຈາລະຫວ່າງລັດຖະບານຊີເຣຍແລະພວກ ຕໍ່ຕ້ານ ແລະການສຳຫຼວດຊອກຫາຊ່ອງທາງ ເພື່ອໃຫ້ມີການຢຸດ ຍິງ ທີ່ຍັງຈະອະນຸຍາດໃຫ້ມີການໂຈມຕີ ຕໍ່ກຸ່ມກໍ່ການຮ້າຍຕ່າງໆ ແຜນການເຫຼົ່ານີ້ ແມ່ນໄດ້ມີການແຈ້ງໃຫ້ຊາບ ຢູ່ໃນກອງປະຊຸມ ຖະແຫຼງຂ່າວໃນມື້ວັນສຸກວານນີ້ຊຶ່ງຈັດຂຶ້ນໂດຍລັດຖະມົນຕີຕ່າງ ປະເທດສະຫະລັດ ທ່ານ John Kerry ລັດຖະມົນຕີຕ່າງປະເທດ ຣັດເຊຍ ທ່ານ Sergei Lavrov ແລະທູດພິເສດຂອງອົງການສະ ຫະປະຊາຊາດ ທ່ານ Staffan De Mistura ກອງປະຊຸມຖະແຫຼງຂ່າວ ດັ່ງກ່າວນີ້ ມີຂຶ້ນລຸນຫລັງການປະຊຸມກັນ ເປັນເວລາ 7 ຊົ່ວໂມງ ກ່ຽວກັບຊີເຣຍ ຊຶ່ງມີພວກນັກການທູດຈາກ 17 ປະເທດ ບວກອົງການສະຫະປະຊາຊາດ ແລະສະຫະພາບຢູໂຣບເຂົ້າຮ່ວມນຳ ເຈົ້າໜ້າທີ່ກ່າວວ່າ ທາງກອງປະຊຸມໄດ້ຕົກລົງກັນທີ່ ຈະພົບກັນອີກ ພາຍໃນສອງອາທິດຂ້າງໜ້າ ທ່ານ Kerry ກ່າວວ່າ ການເຈລະຈາຂອງພວກນັກການທູດ ທີ່ນະຄອນວຽນນາ ແມ່ນເປັນ ບາດກ້າວສະໜັບສະໜຸນ ຕໍ່ການດຳເນີນຄວາມພະຍາຍາມ ທາງທະຫານຂອງສະຫະລັດ ທີ່ເພີ້ມທະວີຂຶ້ນໃນຊີເຣຍ ເຈົ້າໜ້າທີ່ອະວຸໂສທ່ານນຶ່ງຂອງສະຫະລັດ ໄດ້ປະກາດ ໃນວັນ ສຸກວານນີ້ວ່າ ປະທານາທິບໍດີບາຣັກ ໂອບາມາ ໄດ້ອະນຸມັດໃຫ້ສົ່ງທະຫານຈຸນ້ອຍໆຈຸນຶ່ງ ໄປຍັງພາກເໜືອຂອງປະເທດຊີເຣຍ ທ່ານ Kerry ເວົ້າວ່າ ພວກເຮົາໄດ້ນຳໃຊ້ກົນລະຍຸດແບບສອງແງ່ ຄືພວກເຮົາໄດ້ເພີ້ມທະ ວີການໂຈມຕີຕໍ່ກຸ່ມລັດອິສລາມ ແລະເພີ້ມການດຳເນີນຄວາມພະຍາຍາມທາງດ້ານການ ທູດ ເພື່ອຍຸດຕິບັນຫາຂັດແຍ້ງນີ້ ທ່ານ Kerry ກ່າວວ່າ ສະຫະລັດເຊື່ອວ່າ ທັງສອງບາດກ້າວນີ້ ຕ່າງກໍໃຫ້ການສະໜັບສະ ໜຸນຊຶ່ງກັນແລະກັນ ແຕ່ໃນຂະນະດຽວກັນທ່ານກໍເວົ້າວ່າ ເວລາໃນການປະກາດຂອງລັດ ຖະບານທ່ານໂອບາມາແລະການເຈລະຈາທີ່ນະຄອນວຽນນານີ້ແມ່ນບັງເອີນມີຂຶ້ນພ້ອມໆ ກັນ ພ້ອມນີ້ ທ່ານ Lavrov ກໍໄດ້ກ່າວຢ້ຳເຖິງຄວາມກ້າວໜ້າຂອງກອງປະຊຸມແຕ່ກໍເວົ້າວ່າ ຍັງ ບໍ່ທັນມີການຕົກລົງຫຍັງເທື່ອກ່ຽວກັບຊະຕາກຳຂອງປະທານາທິບໍດີ Bashar al-Assad